
PRODUKTRESUMÉ

for

Composil, injektionsvæske, suspension


0.	D.SP.NR.
34171

1.	VETERINÆRLÆGEMIDLETS NAVN
Composil

Lægemiddelform: Injektionsvæske, suspension
Styrke(r): 150 mg/ml

2.	KVALITATIV OG KVANTITATIV SAMMENSÆTNING
Hver ml indeholder:

Aktivt stof:

Amoxicillin			150 mg
(svarende til 172 mg amoxicillintrihydrat)

Hjælpestoffer:

	Kvalitativ sammensætning af hjælpestoffer og andre bestanddele

	Silica, kolloid vandfri

	Sorbitanoleat

	Propylenglycoldicaprylocaprat



Hvid til råhvid, homogen suspension.


3.	KLINISKE OPLYSNINGER

3.1	Dyrearter, som lægemidlet er beregnet til
Kvæg og svin.



3.2	Terapeutiske indikationer for hver dyreart, som lægemidlet er beregnet til
Kvæg: Behandling af luftvejsinfektioner forårsaget af Mannheimia haemolytica og Pasteurella multocida.

Svin: Behandling af luftvejsinfektioner forårsaget af Pasteurella multocida.

3.3	Kontraindikationer
Må ikke anvendes i tilfælde af overfølsomhed over for penicilliner, cefalosporiner eller over for et eller flere af hjælpestofferne. 
Må ikke anvendes i tilfælde af svært nedsat nyrefunktion med anuri og oliguri.
Må ikke anvendes i tilfælde af infektion med beta‑laktamaseproducerende bakterier.
Må ikke anvendes til kaniner, harer, hamstere, marsvin eller andre små planteædere.
Må ikke anvendes til dyr af hestefamilien (Equidae), da amoxicillin – som alle aminopenicilliner – kan påvirke blindtarmens bakterieflora negativt.

3.4	Særlige advarsler
Dette veterinærlægemiddel er ikke effektivt over for beta-laktamaseproducerende organismer. Der er påvist krydsresistens mellem amoxicillin og andre penicilliner, især aminopenicilliner. Anvendelse af veterinærlægemidlet/amoxicillin bør overvejes nøje, hvis følsomhedstestning har vist resistens over for penicilliner, da dets effektivitet kan være nedsat.

3.5	Særlige forholdsregler vedrørende brugen

Særlige forholdsregler vedrørende sikker brug hos de dyrearter, som lægemidlet er beregnet til
Anvendelse af veterinærlægemidlet bør baseres på identifikation og følsomhedstestning af patogenet/erne. Hvis dette ikke er muligt, bør behandlingen baseres på epidemiologiske oplysninger og viden om patogenernes følsomhed på besætningsniveau eller på lokalt/regionalt niveau.

Anvendelse af veterinærlægemidlet bør ske i overensstemmelse med officielle, nationale og regionale antimikrobielle anbefalinger.

Smalspektret antibiotikabehandling med en lavere risiko for selektion af antimikrobiel resistens bør anvendes som førstevalgsbehandling, når følsomhedstestning indikerer, at denne tilgang sandsynligvis vil være effektiv.

Fodring af kalve med spildmælk, der indeholder amoxicillinrester, bør undgås indtil udløbet af tilbageholdelsestiden for mælk (undtagen i råmælksperioden), da dette kan medføre selektion af antimikrobielt resistente bakterier i kalvens tarmmikrobiota og øge den fækale udskillelse af disse bakterier.

Særlige forholdsregler for personer, der administrerer veterinærlægemidlet til dyr
[bookmark: _Hlk216871040][bookmark: _Hlk210987522]Penicilliner og cefalosporiner kan forårsage allergiske reaktioner efter utilsigtet selvinjektion, inhalation, indtagelse eller optagelse gennem huden. Disse reaktioner kan være livstruende. Overfølsomhed over for penicilliner kan medføre krydsfølsomhed over for cefalosporiner og omvendt. Undgå, at veterinærlægemidlet kommer i direkte kontakt med hud eller slimhinder.

Undgå indtagelse gennem munden, herunder hånd-til-mund-kontakt.

Undlad at ryge, spise eller drikke under håndtering af veterinærlægemidlet.

Veterinærlægemidlet skal håndteres med stor forsigtighed for at undgå eksponering.

Brug handsker og vask hænderne efter anvendelse af veterinærlægemidlet.

Ved kontakt med hud eller øjne skylles straks med vand.

Hvis der efter eksponering opstår symptomer såsom hududslæt, skal der straks søges lægehjælp, og indlægssedlen eller etiketten bør vises til lægen. Hævelse af ansigt, læber eller øjne eller vejrtrækningsbesvær er mere alvorlige symptomer og kræver øjeblikkelig lægehjælp.

Særlige forholdsregler vedrørende beskyttelse af miljøet
Ikke relevant.

3.6	Bivirkninger
Kvæg, svin:

	Sjælden
(1 til 10 dyr ud af 10.000 behandlede dyr):
	
Irritation på injektionsstedet1 

	
Ikke kendt (kan ikke estimeres ud fra forhåndenværende data):
	
Allergisk reaktion2 (f.eks. nældefeber, anafylaktisk shock)



[bookmark: _Hlk153364954]1	Af lav intensitet; forsvinder spontant og hurtigt. Hyppigheden kan reduceres ved at reducere injektionsvolumenet pr. injektionssted (se pkt. 3.9).
2	Af varierende sværhedsgrad. Ved allergisk reaktion skal behandlingen seponeres, og symptomatisk behandling iværksættes.

[bookmark: _Hlk66891708]Indberetning af bivirkninger er vigtigt, da det muliggør løbende sikkerhedsovervågning af et veterinærlægemiddel. Indberetningerne sendes, helst via en dyrlæge, til enten indehaveren af markedsføringstilladelsen eller dennes lokale repræsentant eller til den nationale kompetente myndighed via det nationale indberetningssystem. Se indlægssedlen for de relevante kontaktoplysninger.

3.7	Anvendelse under drægtighed, laktation eller æglægning
Tolerancen over for veterinærlægemidlet hos drægtige og diegivende kvæg og svin er ikke undersøgt. 

Drægtighed og laktation:
Laboratorieundersøgelser af rotter og kaniner har ikke afsløret teratogene, føtotoksiske eller maternotoksiske virkninger af amoxicillin.
Må kun anvendes i overensstemmelse med den ansvarlige dyrlæges vurdering af benefit-risk-forholdet.



3.8	Interaktion med andre lægemidler og andre former for interaktion
Da der er påvist in vitro-antagonisme mellem beta-laktamantibiotika og følgende bakteriostatiske antibiotika (erythromycin og andre makrolider, tetracykliner og sulfonamider), frarådes samtidig anvendelse generelt.

3.9	Administrationsveje og dosering
Intramuskulær anvendelse.

Dosering: 15 mg amoxicillin pr. kg legemsvægt, svarende til 1 ml veterinærlægemiddel/10 kg legemsvægt.
Administrationen skal gentages én gang efter 48 timer.
For at sikre korrekt dosering bør legemsvægten bestemmes så nøjagtigt som muligt.

Der må højst administreres 20 ml veterinærlægemiddel pr. injektionssted hos kvæg.
Der må højst administreres 6 ml veterinærlægemiddel pr. injektionssted hos svin.

Hætteglasset skal omrystes kraftigt i 30 sekunder før anvendelse for at sikre fuldstændig resuspension.

Hætteglasset må højst perforeres 10 gange. Anvend om nødvendigt en automatisk injektionssprøjte.

3.10	Symptomer på overdosering (og, hvis relevant, nødforanstaltninger og modgift)
Der blev ikke observeret bivirkninger ved en dosis svarende til fem gange den terapeutiske dosis, bortset fra en let, forbigående lokal reaktion på injektionsstedet hos et begrænset antal dyr. Reaktionen var reversibel uden behandling og havde ingen konsekvenser for dyret.

3.11	Særlige begrænsninger og betingelser for anvendelse, herunder begrænsninger for anvendelsen af antimikrobielle og antiparasitære veterinærlægemidler for at begrænse risikoen for udvikling af resistens
Ikke relevant.

3.12	Tilbageholdelsestid(er)
Kvæg:
Slagtning: 18 dage.
Mælk: 72 timer.
Svin:
Slagtning: 16 dage.


4.	FARMAKOLOGISKE OPLYSNINGER

4.1	ATCvet-kode
QJ01CA04

4.2	Farmakodynamiske oplysninger
Amoxicillin er et bredspektret antibiotikum tilhørende aminopenicillingruppen og er strukturelt nært beslægtet med ampicillin.
Amoxicillin udøver sin baktericide, tidsafhængige virkning ved at hæmme den biokemiske proces, der indgår i syntesen af bakteriernes cellevæg, gennem en selektiv og irreversibel blokering af flere enzymer, navnlig transpeptidaser, endopeptidaser og carboxypeptidaser. Hos følsomme bakterier fører hæmning af cellevægssyntesen, især under formering, til lysis af bakterierne.

Amoxicillin er aktivt over for følgende mikroorganismer, der er involveret i luftvejssygdomme hos kvæg: Mannheimia haemolytica og Pasteurella multocida. Amoxicillin er desuden aktivt over for Pasteurella multocida, der er involveret i luftvejssygdomme hos svin.
Bakterier, der normalt er resistente over for amoxicillin, omfatter penicillinaseproducerende Staphylococcus-arter og enterobakterier såsom Klebsiella spp., Enterobacter spp., Proteus spp. og E. coli.

Der er tre hovedmekanismer for resistens over for beta-laktamantibiotika: produktion af beta-laktamaser, produktion af penicillinbindende proteiner (PBP) og nedsat penetration gennem den ydre membran.

Bakteriel resistens over for amoxicillin medieres primært af beta-laktamaser, som inaktiverer det antimikrobielle middel ved hydrolyse af beta-laktamringen.
Hos grampositive bakterier (Staphylococcus aureus) er disse beta-laktamaser ekstracellulære, mens de hos gramnegative bakterier er lokaliseret i det periplasmatiske rum.
Grampositive bakterier kan producere beta-laktamaser i store mængder. Disse enzymer kodes af gener på plasmider, som kan overføres til andre bakterier.
Erhvervet resistens forekommer hyppigt hos gramnegative bakterier såsom E. coli, der producerer forskellige typer beta-laktamaser, som forbliver i det periplasmatiske rum.
Der er påvist fuldstændig krydsresistens mellem amoxicillin og andre penicilliner, især andre aminopenicilliner.
Anvendelse af bredspektrede beta-laktamantibiotika (f.eks. aminopenicilliner) kan medføre selektion af multiresistente bakterielle fænotyper, herunder bakterier, der producerer bredspektrede beta-laktamaser (ESBL).

4.3	Farmakokinetiske oplysninger
Hos kvæg nås Cmax (4,04 mikrog/ml) 2,04 timer efter intramuskulær administration. Hos svin nås Cmax (6,49 mikrog/ml) 2,17 timer efter intramuskulær administration.

Amoxicillin fordeles hovedsageligt til det ekstracellulære kompartment. Fordelingen til vævene lettes af den lave grad af binding til plasmaproteiner (17 %). Koncentrationerne i lungevæv, pleuravæv og bronkialvæv svarer til plasmakoncentrationerne. Amoxicillin diffunderer til pleuravæske og synovialvæske samt til lymfatisk væv.
Amoxicillin biotransformeres i leveren ved hydrolyse af beta-laktamringen, hvorved der dannes inaktiv penicillinsyre (20 %).
Amoxicillin udskilles hovedsageligt i aktiv form via nyrerne og i mindre grad via galde og mælk.




5.	FARMACEUTISKE OPLYSNINGER

5.1	Væsentlige uforligeligheder
Da der ikke er undersøgelser vedrørende eventuelle uforligeligheder, må dette veterinærlægemiddel ikke blandes med andre veterinærlægemidler.

5.2	Opbevaringstid
Opbevaringstid for veterinærlægemidlet i salgspakning: 2 år ved opbevaring i hætteglas af glas.
Opbevaringstid for veterinærlægemidlet i salgspakning: 18 måneder ved opbevaring i HDPE-hætteglas.
Opbevaringstid efter første åbning af den indre emballage: 28 dage.

5.3	Særlige forholdsregler vedrørende opbevaring
Må ikke opbevares over 25 °C.

5.4	Den indre emballages art og indhold
100 ml hætteglas af klart type II-glas, lukket med en nitrilgummiprop og en aluminiumsforsegling. 100 ml og 250 ml hætteglas af polyethylen med høj densitet (HDPE), lukket med en nitrilgummiprop og en aluminiumsforsegling.

Pakningsstørrelser: 
- 1 hætteglas à 100 ml i en kartonæske.
- 12 hætteglas à 100 ml i en karton-/polystyrenæske.
- 1 hætteglas à 250 ml.
- 6 hætteglas à 250 ml i en karton-/polystyrenæske. 

Ikke alle pakningsstørrelser er nødvendigvis markedsført.

5.5	Særlige forholdsregler vedrørende bortskaffelse af ubrugte veterinærlægemidler eller affaldsmaterialer fra brugen heraf
Lægemidler må ikke bortskaffes sammen med spildevand eller husholdningsaffald.

Benyt returordninger ved bortskaffelse af ubrugte veterinærlægemidler eller affaldsmaterialer herfra i henhold til lokale retningslinjer og nationale indsamlingsordninger, der er relevante for det pågældende veterinærlægemiddel.

6.	NAVN PÅ INDEHAVEREN AF MARKEDSFØRINGSTILLADELSEN
Univet Ltd.
Tullyvin
H16 T183 Cootehill
Co. Cavan
Irland

7.	MARKEDSFØRINGSTILLADELSESNUMMER (-NUMRE)
72364

8.	DATO FOR FØRSTE TILLADELSE
21. oktober 2026

9.	DATO FOR SENESTE ÆNDRING AF PRODUKTRESUMÉET
-

10.	KLASSIFICERING AF VETERINÆRLÆGEMIDLER
BP

Der findes detaljerede oplysninger om dette veterinærlægemiddel i EU‑lægemiddeldatabasen (https://medicines.health.europa.eu/veterinary).

